**ELŐTERJESZTÉS**

**A Gazdasági és Jogi Bizottság 2022. december 5-i ülésére**

**Javaslat pályázattal kapcsolatos döntés meghozatalára**

Tájékoztatom a Tisztelt Bizottságot,hogy Szombathely Megyei Jogú Város Önkormányzata 2022. október 28. napján a 384/2022. (X.27.) Kgy. sz. határozat alapján pályázatot hirdetett egyfordulós liciteljárás keretében a szombathelyi 2164/13 és 2163/1 hrsz.-ú ingatlanok egyben történő értékesítésére 660.000.000,- Ft + ÁFA kikiáltási áron. A kikiáltási ár alapja ingatlanforgalmi szakértői értékbecslés. A pályázati felhívásban szereplő ingatlanok esetében két értékbecslés készült, és a kikiáltási ár megállapításánál a nagyobb érték került meghatározásra.

A Közgyűlés egyúttal felhatalmazta a Gazdasági és Jogi Bizottságot, hogy a pályázatok érvényességéről döntsön.

A pályázati felhívás szerint az ajánlatot természetes személy legalább magánokirat formai követelményeinek megfelelő módon, jogi személy pedig cégszerűen aláírt szándéknyilatkozat formában volt köteles benyújtani.

Az ajánlatnak tartalmaznia kellett:

* az ajánlattevő nevét, címét vagy székhelyét,
* az ajánlattevő személyi, illetve cégadatait,
* az ajánlattevő értesítési címét, a kapcsolattartó nevét és telefonszámát,
* azt a bankszámla számot, amelyre a pályázati biztosítékot vissza lehet utalni,

- az ajánlattevő aláírását.

Az ajánlathoz csatolni kellett:

* + igazolást, hogy az ajánlattevőnek – Szombathely Megyei Jogú Város Önkormányzata és az állami adóhatóság felé – egy évnél régebben lejárt adó vagy adók módjára behajtható köztartozása nincs, továbbá az önkormányzati tulajdonú cégek (SZOVA Nonprofit Zrt., VASIVÍZ Zrt., Szombathelyi Távhőszolgáltató Kft., Szombathelyi Parkfenntartási Kft.) felé tartozása nem áll fenn.
	+ a III/1. pont szerinti okiratok, illetve az aláírási címpéldány eredeti, vagy közjegyző által hitelesített másolati példányát,
	+ a pályázati biztosíték befizetésének igazolását,
	+ banki igazolást arról, hogy az ajánlott vételár a pályázó bankszámláján rendelkezésre áll; hitelintézeti finanszírozás esetén banki igazolást az önerő rendelkezésre állásáról és indikatív hitelintézeti finanszírozási igazolást az ajánlott vételár mértékéig,
	+ nyilatkozatot a I/4. pontban adott kármentesítésről szóló tájékoztató tudomásulvételéről;
	+ nyilatkozatot annak tudomásulvételéről és elfogadásáról, hogy a kiíró a HÉSZ soron következő módosítása során az ingatlanok övezeti besorolását a pályázati felhívás I/7. pontjában foglaltak szerint kívánja módosítani;
	+ nyilatkozatot annak vállalásáról, hogy pályázó az ingatlanok birtokba adásától számított 90 napon belül a jövőbeni telekalakításhoz szükséges, rendkívül leromlott állapotú épületeket elbontja, továbbá a rendezési terv hatálybalépésétől számított 12 hónapon belül az I/7. pontnak megfelelő rendezési tervi módosítás alapján a telekalakítási eljárás lefolytatását követően a 2. sz. melléklet szerint létrejövő 2164/14, 2164/16, 2164/17 hrsz.-ú területeket ingyenesen az önkormányzat tulajdonába adja. Ebben az esetben az önkormányzat vállalja, hogy a 3. sz. melléklet szerinti térképen jelölt útszakaszt saját költségén megépíti legkésőbb az önkormányzatai tulajdonba kerülést követő 18 hónapon belül. A telekalakítással kapcsolatos mindennemű költség (bontás költsége, eljárási díjak stb.) a pályázót terhelik. Amennyiben a szóban forgó területek ingyenes átadása a rendezési terv hatálybalépésétől számított 12 hónapon belül nem valósul meg, az önkormányzatot nem terheli az útszakasz megépítésének kötelezettsége;
	+ nyilatkozatot annak vállalásáról, amennyiben a pályázó a rendezési terv hatálybalépésétől számított 12 hónapon belül a 2. sz. melléklet szerint létrejövő 2164/14, 2164/16, 2164/17 hrsz.-ú területeket nem adja át ingyenesen az önkormányzat tulajdonába, abban az esetben köteles a területek értékbecslésben/pályázati felhívásban meghatározott m2 árának megfelelő ellenértéket a határidő lejártát követő 30 napon belül egyösszegben megfizetni az önkormányzatnak,
	+ nyilatkozatot arról, hogy a pályázó az ingatlanok állapotával kapcsolatban a kiíróval szemben semmilyen igényt nem érvényesít,
	+ nyilatkozatot arról, amennyiben a pályázó jogi személy gazdasági társaság, úgy a nemzeti vagyonról szóló 2011. évi CXCVI. törvény 3. § (1) bekezdése alapján átlátható szervezetnek minősül,
	+ nyilatkozatot annak tudomásulvételéről, hogy a pályázat egésze nyilvános (kivéve: természetes személy ajánlattevőnél az anyja neve, lakcíme, születési ideje, helye, személyi száma, személyes okmányai másolata),
	+ kitöltött adatkezelési tájékoztató és hozzájáruló nyilatkozatot természetes személy és egyéni vállalkozó esetén, amely a pályázati felhívás 4. számú melléklete;
	+ nyilatkozatot arról, hogy az ajánlattevő a pályázati felhívás feltételeit elfogadja.

Amennyiben a IV/2. pontban felsorolt dokumentumok közül bármelyik hiányzik, úgy a pályázat formai szempontból érvénytelennek minősül, hiánypótlásra lehetőség nincsen.

A pályázatok érvényességéről a Gazdasági és Jogi Bizottság legkésőbb 2022. december 31. napjáig dönt.

A Gazdasági és Jogi Bizottság döntése alapján érvényes pályázatot benyújtott ajánlattevők részvételével licitre kerül sor.

A pályázati felhívásra az előírt határidőben, 2022. november 28-án 12.00 óráig 2 db pályázati ajánlat érkezett: a KOZMA Épületgépészeti kivitelező és Szolgáltató Kft.-től (8900 Zalaegerszeg, Virágzó mező u. 2/B.) és a VASI INTER-OPUS Kft.-től (9700 Szombathely, Söptei út 75.).

A pályázók részvételével az ajánlatok bontására, 2022. november 28-án 14 órakor került sor, ahol rögzítésre kerültek az ajánlathoz csatolt mellékletek, tartalmi vizsgálat nélkül. A bontási jegyzőkönyv az előterjesztés 1. sz. melléklete.

A pályázati dokumentáció részletes, tartalmi vizsgálatát követően megállapítható, hogy mindkét ajánlattevő pályázati dokumentációja teljeskörű, azaz formai szempontból érvényes.

A fentiek alapján javaslom, hogy a Tisztelt Bizottság mind a KOZMA Épületgépészeti kivitelező és Szolgáltató Kft., mind a VASI INTER-OPUS Kft. pályázó ajánlatát nyilvánítsa érvényesnek, továbbá hatalmazzon fel arra, hogy a licittárgyalást követően a nyertes pályázóval az adásvételi szerződést megkössem.

A pályázati ajánlatok a Vagyongazdálkodási és Városfejlesztési Irodán megtekinthetők.

Kérem a Tisztelt Bizottságot, hogy az előterjesztést megtárgyalni és a határozati javaslatban foglaltaknak megfelelően dönteni szíveskedjen.

**Szombathely, 2022. november „ ”**

 **/: Dr. Nemény András :/**

**Határozati javaslat**

**………/2022. (XII.5.) GJB. számú határozat**

1. A Gazdasági és Jogi Bizottság – a 384/2022. (X.27.) Kgy. sz. határozatban kapott felhatalmazás alapján – Szombathely Megyei Jogú Város Önkormányzata által a szombathelyi 2164/13 és 2163/1 hrsz.-ú ingatlanok egyben történő értékesítésére 2022. október 28. napján kiírt pályázati eljárásban Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet Versenyeztetési Szabályzata előírásai szerint a KOZMA Épületgépészeti kivitelező és Szolgáltató Kft. és a VASI INTER-OPUS Kft. pályázó ajánlatát formai szempontból érvényesnek nyilvánítja.
2. A Bizottság felhatalmazza a polgármestert, hogy a licittárgyalást követően a nyertes pályázóval az adásvételi szerződést megkösse.

**Felelős**: Dr. Nemény András polgármester

 Dr. Horváth Attila alpolgármester

Bokányi Adrienn, a Gazdasági és Jogi Bizottság elnöke

 (végrehajtásért: Nagyné dr. Gats Andrea, a Jogi és Képviselői Osztály vezetője)

**Határidő**: azonnal